b'\n_START_ARTICLE_\nM\xc4\x83n\xc4\x83stirea Sfintei Cruci din Ierusalim\n_START_PARAGRAPH_\nM\xc4\x83n\xc4\x83stirea Sfintei Cruci (\xc3\xaen ebraic\xc4\x83 \xd7\x9e\xd7\xa0\xd7\x96\xd7\xa8 \xd7\x94\xd7\x9e\xd7\xa6\xd7\x9c\xd7\x91\xd7\x94, \xc3\xaen greac\xc4\x83:\xce\x99\xce\xb5\xcf\x81\xce\xac \xce\x9c\xce\xbf\xce\xbd\xce\xae \xcf\x84\xce\xbf\xcf\x85 \xce\xa4\xce\xb9\xce\xbc\xce\xaf\xce\xbf\xcf\x85 \xce\xa3\xcf\x84\xce\xb1\xcf\x85\xcf\x81\xce\xbf\xcf\x8d \xcf\x83\xcf\x84\xe1\xbd\xb0 \xe1\xbc\xb9\xce\xb5\xcf\x81\xce\xbf\xcf\x83\xcf\x8c\xce\xbb\xcf\x85\xce\xbc\xce\xb1 - Ier\xc3\xa1 Mon\xc3\xad tu Tim\xc3\xadu Stavr\xc3\xba, \xc3\xaen arab\xc4\x83: \xd8\xaf\xd9\x8a\xd8\xb1 \xd8\xa7\xd9\x84\xd8\xb5\xd9\x84\xd9\x8a\xd8\xa8 Deir as-Salib  Deir al Mussaliba sau Al Masslaba Minzar Hamtzleva, \xc3\xaen georgian\xc4\x83:\xe1\x83\xaf\xe1\x83\x95\xe1\x83\xa0\xe1\x83\x98\xe1\x83\xa1 \xe1\x83\x9b\xe1\x83\x9d\xe1\x83\x9c\xe1\x83\x90\xe1\x83\xa1\xe1\x83\xa2\xe1\x83\x94\xe1\x83\xa0\xe1\x83\x98  Djvris monasteri) este o m\xc4\x83n\xc4\x83stire fortificat\xc4\x83 aflat\xc4\x83 \xc3\xaen Valea Crucii (Emek Hamatzlev\xc3\xa1) din Ierusalim, \xc3\xaen prezent \xc3\xaen cartierul Nayot. \xc3\xaentre cartierele Givat Ram cu cl\xc4\x83dirile guvernamentale (la nord-vest), Rasko \xc8\x99i Rehavia (la est), la o altitudine de 750 metri deasupra nivelului m\xc4\x83rii. Ea a fost ridicat\xc4\x83 \xc3\xaen secolul al XI-lea pe funda\xc8\x9bia unei cl\xc4\x83diri bizantine mai vechi din secolul al VI-lea. M\xc4\x83n\xc4\x83stirea \xc8\x99i biserica ei sunt una din pu\xc8\x9binele construc\xc8\x9bii care s-au conservat \xc3\xaen mod integral din Ierusalimul medieval._NEWLINE_La origine l\xc4\x83ca\xc8\x99ul se afla \xc3\xaentr-un loc izolat, la circa 3.5\xc2\xa0km de Ora\xc8\x99ul vechi al Ierusalimului._NEWLINE_Numele m\xc4\x83n\xc4\x83stirii este legat de o tradi\xc8\x9bie cre\xc8\x99tin\xc4\x83, dup\xc4\x83 care \xc3\xaen acest loc a crescut copacul miraculos din care au f\xc4\x83urit romanii crucea pe care a fost r\xc4\x83stignit Iisus._NEWLINE_M\xc4\x83n\xc4\x83stirea apar\xc8\x9bine Bisericii greco-ortodoxe a Ierusalimului \xc8\x99i este locuit\xc4\x83 de patru c\xc4\x83lug\xc4\x83ri - doi b\xc4\x83rba\xc8\x9bi \xc8\x99i dou\xc4\x83 femei.\n_START_SECTION_\n\xc3\x8entemeierea. Legende bizantine \xc8\x99i georgiene\n_START_PARAGRAPH_\n\xc3\x8emprejur\xc4\x83rile \xc3\xaenfiin\xc8\x9b\xc4\x83rii m\xc4\x83n\xc4\x83stirii se pierd \xc3\xaen cea\xc8\x9ba timpurilor.Dup\xc4\x83 c\xc3\xa2te se \xc8\x99tie, \xc3\xaen secolul al VI-lea a existat \xc3\xaen acest loc Biserica bizantin\xc4\x83 a Sfintei Cruci. Dup\xc4\x83 tradi\xc8\x9bii medievale reflectate \xc3\xaen frescele ei murale, m\xc4\x83n\xc4\x83stirea ar fi fost mai veche, ctitorul ei fiind cel dint\xc3\xa2i rege cre\xc8\x99tin (din 327) al georgienilor, regele Iberiei, Mirian al III-lea (?-361). Acesta ar fi f\xc4\x83cut pelerinaj la Ierusalim \xc8\x99i ar fi primit \xc3\xaen dar Valea Crucii de la \xc3\xaemp\xc4\x83ratul Constantin cel Mare Tradi\xc8\x9bii ulterioare atribuie ridicarea m\xc4\x83n\xc4\x83stirii altui rege al Iberiei,Vahtang Gorgasali 446?-502  Alte surse cre\xc8\x99tine atribuie ridicarea bisericii lui Flavia Julia Helena, cunoscut\xc4\x83 ca Sf\xc3\xa2nta Elena, mama lui Constantin cel Mare. Ea vizitase Ierusalimul \xc3\xaen c\xc4\x83utarea adev\xc4\x83ratei Cruci \xc8\x99i a construit mai multe biserici \xc3\xaen zon\xc4\x83. Biserica din Valea Crucii a fost renovat\xc4\x83 \xc8\x99i m\xc4\x83rit\xc4\x83 \xc3\xaen vremea \xc3\xaemp\xc4\x83ratului Iustinian I\n_START_SECTION_\nBizantini.Musulmani\n_START_PARAGRAPH_\nLegenda poveste\xc8\x99te c\xc4\x83 generalul Belisarie, care condusese campania pentru cucerirea Italiei, ar fi pus st\xc4\x83p\xc3\xa2nire la Roma pe tezaurul Templului din Ierusalim ce fusese adus acolo dup\xc4\x83 reprimarea Revoltei iudeilor. Comorile cu obiectele de cult din templu ar fi fost readuse de el la Ierusalim \xc8\x99i depozitate \xc3\xaen Biserica Sf\xc3\xa2nta Maria cea Nou\xc4\x83.Aceasta  fusese construit\xc4\x83 de Iustinian \xc3\xaen partea cea mai sudic\xc4\x83 a Ierusalimului de atunci, pe culmea Muntelui Sion. Istoricul bizantin Procopius din Cezareea sus\xc8\x9bine c\xc4\x83 Iustinian a construit un edificiu imens \xc8\x99i impun\xc4\x83tor care s\xc4\x83 g\xc4\x83zduiasc\xc4\x83  toate acele comori. C\xc3\xa2nd ora\xc8\x99ul a \xc3\xaenceput s\xc4\x83 fie amenin\xc8\x9bat de apropierea unor o\xc8\x99tiri str\xc4\x83ine aceste comori ar fi fost transferate la M\xc4\x83n\xc4\x83stirea Sfintei Cruci, unde ar fi fost \xc3\xaengropate \xc3\xaentr-o taini\xc8\x9b\xc4\x83, al c\xc4\x83rei loc a devenit cu vremea necunoscut \xc8\x99i unde s-ar afla p\xc3\xa2n\xc4\x83 \xc3\xaen ziua de ast\xc4\x83zi._NEWLINE_\xc3\x8en anul 614 biserica a fost distrus\xc4\x83 de c\xc4\x83tre per\xc8\x99ii Sasanizi, care au ocupat temporar Palestina, fiind \xc3\xaen cele din urm\xc4\x83, alunga\xc8\x9bi de c\xc4\x83tre bizantini. Oastea bizantin\xc4\x83 a fost \xc8\x99i ea, \xc3\xaen cele din urm\xc4\x83, nevoit\xc4\x83 s\xc4\x83 se retrag\xc4\x83 din ora\xc8\x99 \xc8\x99i Ierusalimul a c\xc4\x83zut \xc3\xaen m\xc3\xa2inile arabilor musulmani. Prin anul 796 o\xc8\x99teni arabi au p\xc4\x83truns \xc3\xaen m\xc4\x83n\xc4\x83stire \xc8\x99i au omor\xc3\xa2t pe to\xc8\x9bi c\xc4\x83lug\xc4\x83rii, inclusiv pe aceia care \xc8\x99tiau secretul locului unde fusesera \xc3\xaengropat Tezaurul Templului. Acest eveniment traumatic a r\xc4\x83mas \xc3\xaen amintirea popula\xc8\x9biei vreme de mul\xc8\x9bi ani \xc8\x99i p\xc3\xa2n\xc4\x83 \xc3\xaen ziua de ast\xc4\x83zi se mai v\xc4\x83d urme ale s\xc3\xa2ngelui pe podeaua bisericii \xc3\xaen sala unde se refugiaser\xc4\x83 c\xc4\x83lug\xc4\x83rii.\n_START_SECTION_\nContribu\xc8\x9bia Georgiei. Crucia\xc8\x9bii\n_START_PARAGRAPH_\nActualul  ansamblu monahal a fost zidit \xc3\xaen anul 1038 cu ajutorul unor c\xc4\x83lug\xc4\x83ri de pe Muntele Atos, de c\xc4\x83tre Sf\xc3\xa2ntul Prokhori (Prochorus) Georgianul (985 sau 990 - 1066) din familia Shavteli din \xc8\x98av\xc8\x99eti (azi \xc8\x98av\xc8\x99at \xc3\xaen Turcia).Zidirea m\xc4\x83n\xc4\x83stirii era un eveniment ie\xc8\x99it din comun sub st\xc4\x83p\xc3\xa2nirea islamic\xc4\x83, explicabil prin \xc3\xaent\xc4\x83rirea \xc3\xaen acei ani a pozi\xc8\x9biei Imperiului Bizantin._NEWLINE_Sf\xc3\xa2ntul Prohori a avut sprijinul regelui Georgiei, Bagrat al IV-lea Kuropalates (1027-1074) \xc8\x99i al mamei acestuia, Maria, care au trimis \xc3\xaen \xc8\x9aara Sf\xc3\xa2nt\xc4\x83 circa 80 de \xc8\x9b\xc4\x83rani \xc8\x99i c\xc4\x83lug\xc4\x83ri care s-au a\xc8\x99ezat ini\xc8\x9bial \xc3\xaen satul Malha din apropiere. _NEWLINE_Prohori a sfin\xc8\x9bit l\xc4\x83ca\xc8\x99ul \xc8\x99i a stabilit tipicul (Typikon) comunit\xc4\x83\xc8\x9bii lui dup\xc4\x83 modelul celei din lavra Sf\xc3\xa2ntului Saba.  _NEWLINE_La un moment dat la b\xc4\x83tr\xc3\xa2ne\xc8\x9be Prohori a transmis starostia locului unui ucenic, Grigori, \xc8\x99i s-a retras \xc3\xaen pustie \xc3\xaempreun\xc3\xae cu al\xc8\x9bi doi calug\xc4\x83ri_NEWLINE_M\xc4\x83n\xc4\x83stirea a devenit cur\xc3\xa2nd un focar de activitate religioas\xc4\x83 intensiv\xc4\x83, c\xc4\x83lug\xc4\x83rii ei din Georgia, ajun\xc8\x99i la un num\xc4\x83r de c\xc3\xa2teva sute, fiind implica\xc8\x9bi \xc3\xaen mod deosebit \xc3\xaen copierea de manuscrise. 160 de manuscrise din m\xc4\x83n\xc4\x83stire sunt p\xc4\x83strate de Patriarhia ortodox\xc4\x83 a Ierusalimului, \xc3\xaen timp ce multe altele au fost difuzate prin lume prin mijlocirea c\xc4\x83lug\xc4\x83rilor georgieni. Biserica m\xc4\x83n\xc4\x83stirii nu cuprinde numai manuscrise copiate aici, ci \xc8\x99i c\xc4\x83r\xc8\x9bi aduse aici de pelerini, mai ales din Antiohia \xc8\x99i Muntele Atos. O parte din manuscrisele ajunse la M\xc4\x83n\xc4\x83stirea Sfintei Cruci au fost traduse \xc3\xaen limba georgian\xc4\x83._NEWLINE_\xc3\x8en epoca crucia\xc8\x9bilor, m\xc4\x83n\xc4\x83stirea a cunoscut o perioad\xc4\x83 de \xc3\xaenflorire, \xc3\xaen care ea a devenit centrul comunit\xc4\x83\xc8\x9bii georgiene din Ierusalim \xc8\x99i a fost locuit\xc4\x83 de numero\xc8\x99i c\xc4\x83lug\xc4\x83ri veni\xc8\x9bi din Georgia. \xc3\x8entre ei s-a aflat \xc8\x99i \xc8\x98ota Rustaveli, poetul na\xc8\x9bional al Georgiei, membru al unei familii princiare georgiene care fusese la un moment dat trezorierul reginei Tamara a Georgiei. Dup\xc4\x83 legend\xc4\x83, Rustaveli a fost nevoit s\xc4\x83 fug\xc4\x83 din Georgia \xc3\xaen anul 1185 dupa ce a fost acuzat de a fi \xc3\xaentre\xc8\x9binut o rela\xc8\x9bie interzis\xc4\x83 cu regina Tamara. El s-a stabilit \xc3\xaen M\xc4\x83n\xc4\x83stirea Sfintei Cruci pentru o lung\xc4\x83 vreme, timp \xc3\xaen care a scris renumitul s\xc4\x83u poem \xe2\x80\x9eViteazul \xc3\xaen blan\xc4\x83 de tigru\xe2\x80\x9d \xc8\x99i a pictat picturi murale._NEWLINE_O legend\xc4\x83 georgian\xc4\x83 sus\xc8\x9bine ca dup\xc4\x83 ultima dorin\xc8\x9b\xc4\x83 a reginei Tamara, i-au fost preg\xc4\x83tite zece sicrii, care au fost trimise \xc3\xaen mai multe locuri din lume, unul din ele fiind M\xc4\x83n\xc4\x83stirea Sfintei Cruci din Ierusalim, f\xc4\x83r\xc4\x83 ca lumea s\xc4\x83 \xc8\x99tie \xc3\xaen care din ele se aflau cu adev\xc4\x83rat r\xc4\x83m\xc4\x83\xc8\x99itele ei p\xc4\x83m\xc3\xa2nte\xc8\x99ti. Din acest motiv M\xc4\x83n\xc4\x83stirea Crucii din Ierusalim este socotit\xc4\x83 drept un posibil loc al morm\xc3\xa2ntului reginei Tamara._NEWLINE_Patru ani dup\xc4\x83 cucerirea Ierusalimului de c\xc4\x83tre crucia\xc8\x9bi poveste\xc8\x99te pelerinul Saewulf din Anglia ca m\xc4\x83n\xc4\x83stirea este \xe2\x80\x9eonorabil\xc4\x83 \xc8\x99i frumoas\xc4\x83\xe2\x80\x9d, \xc8\x99i c\xc4\x83 a fost \xe2\x80\x9edistrus\xc4\x83 \xc3\xaen trecut de c\xc4\x83tre p\xc4\x83g\xc3\xa2ni\xe2\x80\x9d. Un document cruciat din anul 1177 men\xc8\x9bioneaz\xc4\x83 c\xc4\x83 Regii crucia\xc8\x9bi ai Ierusalimului posedau \xc3\xaen Valea Crucii ni\xc8\x99te podgorii. L\xc4\x83ca\xc8\x99ul mai este men\xc8\x9bionat \xc3\xaen c\xc3\xa2teva m\xc4\x83rturii cruciate, ca fiind \xc3\xaen mijlocul unei v\xc4\x83i roditoare, pe locul unde s-a aflat Pomul din care s-a f\xc4\x83cut Sf\xc3\xa2nta Cruce.  Se mai aminte\xc8\x99te ca m\xc4\x83n\xc4\x83stirea era fortificat\xc4\x83 cu ziduri \xc8\x99i turnuri \xc8\x99i c\xc4\x83 avea in interiorul ei case,refectorii \xc8\x99i celule,\n_START_SECTION_\nEpoca mameluc\xc4\x83\n_START_PARAGRAPH_\nC\xc4\x83derea Ierusalimului  \xc8\x99i recuperarea definitiv\xc4\x83 a ora\xc8\x99ului de c\xc4\x83tre musulmani \xc3\xaen 1267 a schimbat destina\xc8\x9bia m\xc4\x83n\xc4\x83stirii. Noii st\xc4\x83p\xc3\xa2nitori, mamelucii, au ac\xc8\x9bionat cu energie in direc\xc8\x9bia restr\xc3\xa2ngerii prezen\xc8\x9bei cre\xc8\x99tine \xc3\xaen Ierusalim , \xc8\x99i au confiscat loculul \xc3\xaen folosul islamului. Cronicarii musulmani relateaz\xc4\x83 cum sultanul Baybars I (1260-1277) a \xc3\xaenfiin\xc8\x9bat \xc3\xaen perimetrul fostei m\xc4\x83n\xc4\x83stiri o moschee \xc8\x99i un c\xc4\x83min pentru dervi\xc8\x99i, pun\xc3\xa2nd-o sub conducerea unui cleric musulman \xe2\x80\x9epersan\xe2\x80\x9d Sheih Khaidar. Acesta i-a izgonit \xc8\x99i \xc3\xaenchis pe c\xc4\x83lug\xc4\x83ri, ceea ce l-a f\xc4\x83cut pe stare\xc8\x9bul Luca Muhisvili Aba\xc8\x99idze s\xc4\x83 i se adreseze \xc8\x99i s\xc4\x83-i cear\xc4\x83 eliberarea confra\xc8\x9bilor s\xc4\x83i. Deoarece Luca a refuzat oferta lui Sheih Haidar de a se converti pentru aceasta la islam, el a fost decapitat  \xc8\x99i corpul s\xc4\x83u a fost ars. _NEWLINE_\xc3\x8en anul 1305 la insisten\xc8\x9bele Imperiului Bizantin \xc8\x99i la cererea unei delega\xc8\x9bii georgiene care s-a prezentat \xc3\xaen fa\xc8\x9ba sultanului mameluc cu daruri \xc8\x99i cu o epistol\xc4\x83 oficial\xc4\x83 din partea regelui David al VIII-lea, m\xc4\x83n\xc4\x83stirea a fost restituit\xc4\x83 ultimului s\xc4\x83u proprietar, Biserica ortodox\xc4\x83 georgian\xc4\x83. Aceasta din urm\xc4\x83 a consim\xc8\x9bit s\xc4\x83 recunoasc\xc4\x83 la Ierusalim patronajul sultanului mameluc._NEWLINE_Un pelerin catolic din Irlanda venit in Palestina \xc3\xaen 1323 scria:_NEWLINE_Am sosit la o m\xc4\x83n\xc4\x83stire locuit\xc4\x83 de c\xc4\x83lug\xc4\x83ri asce\xc8\x9bi denumi\xc8\x9bi cumani...\xc3\x8en loc de altar cre\xc8\x99te \xc3\xaen biserica lor pomul cel mai scump din care a fost f\xc4\x83cut\xc4\x83 Crucea. _NEWLINE_Functionarul mameluc Ibn Fadallah al-\'Amri care locuia la Ierusalim \xc3\xaen anul 1347 descrie m\xc4\x83n\xc4\x83stirea ca fiind \xc3\xaenconjurat\xc4\x83 de m\xc4\x83slini \xc8\x99i podgorii, in interiorul ei g\xc4\x83sindu-se o icoan\xc4\x83 \xc8\x99i c\xc4\x83lug\xc4\x83ri georgieni. In trecut a fost aici o moschee pentru musulmani, dar la cererea regelui georgian, le-a fost retrocedat\xc4\x83, spre consternarea clericilor islamului din Ierusalim care mai sper\xc4\x83 \xc3\xaenc\xc4\x83 s\xc4\x83 o recupereze. C\xc4\x83lug\xc4\x83rii povesteau c\xc4\x83 \xc3\xaen \xc8\x9bara lor se adunau fonduri pentru aceast\xc4\x83 m\xc4\x83n\xc4\x83stire, mai ales prin v\xc3\xa2nzarea puilor de cai.\n_START_SECTION_\nEpoca otoman\xc4\x83\n_START_PARAGRAPH_\n\xc3\x8en cursul secolului al XVI-lea, au ridicat iar musulmanii, \xc3\xaen fa\xc8\x9ba noii st\xc4\x83p\xc3\xa2niri otomane, preten\xc8\x9bii asupra cl\xc4\x83dirii, sub pretextul c\xc4\x83 deja a func\xc8\x9bionat acolo o moschee. C\xc4\x83lug\xc4\x83rii au \xc8\x99ters orice urm\xc4\x83 de prezen\xc8\x9b\xc4\x83 islamic\xc4\x83 din cl\xc4\x83dire, au \xc3\xaendep\xc4\x83rtat inscrip\xc8\x9biile arabe, \xc8\x99i au distrus mihrabul care mai r\xc4\x83m\xc4\x83sese. \xc3\x8en cele din urm\xc4\x83 m\xc4\x83n\xc4\x83stirea a r\xc4\x83mas \xc3\xaen m\xc3\xa2inile cre\xc8\x99tinilor. \xc3\x8en secolul al XVI-lea m\xc4\x83n\xc4\x83stirea  cuprindea 365 chilii, mai t\xc3\xa2rziu \xc3\xaen secolul al XVIII num\xc4\x83rul lor sc\xc4\x83z\xc3\xa2nd la 200. \xc3\x8en anul 1667 un c\xc4\x83lug\xc4\x83r catolic a vizitat m\xc4\x83n\xc4\x83stirea, pe care o numea \xe2\x80\x9eM\xc4\x83n\xc4\x83stirea georgienilor\xe2\x80\x9d sau ar\xc4\x83be\xc8\x99te, Masslaba. El a exprimat o p\xc4\x83rere rezervat\xc4\x83 \xc8\x99i critic\xc4\x83 fa\xc8\x9b\xc4\x83 de l\xc4\x83ca\xc8\x99 \xc8\x99i fa\xc8\x9b\xc4\x83 de locuitorii s\xc4\x83i. El considera c\xc4\x83 tradi\xc8\x9bia care leag\xc4\x83 m\xc4\x83n\xc4\x83stirea de Sf\xc3\xa2nta Cruce \xc8\x99i de Copacul Sf\xc3\xa2nt este \xc3\xaendoielnic\xc4\x83. "I-am \xc3\xaentrebat: De unde \xc8\x99ti\xc8\x9bi aceasta? Oare v\xc3\xa2nz\xc4\x83torul de lemne \xc8\x99tia de unde provenea acea sc\xc3\xa2ndur\xc4\x83? Cine a \xc3\xaencercat s\xc4\x83 cerceteze aceasta?\xe2\x80\x9d. El a descris picturile din biseric\xc4\x83 \xc8\x99i a apreciat c\xc4\x83 nu erau vechi, ci fuseser\xc4\x83 pictate nu mult \xc3\xaenainte de vizita sa._NEWLINE_Oaspetele a g\xc4\x83sit c\xc4\x83 m\xc4\x83n\xc4\x83stirea se afla \xc3\xaentr-o stare deplorabil\xc4\x83, vistieria ei era goal\xc4\x83, \xc8\x99i era \xc3\xaenglodat\xc4\x83 \xc3\xaen datorii. Dona\xc8\x9biile primite fuseser\xc4\x83 risipite de un administrator care a fugit \xc8\x99i despre care s-a aflat pe urm\xc4\x83 c\xc4\x83 a fost asasinat de c\xc3\xa2tre unul din c\xc4\x83lug\xc4\x83ri, care l-a urm\xc4\x83rit p\xc3\xa2n\xc4\x83 la casa patriarhului greco-ortodox din Alep. Din acea vreme num\xc4\x83rul georgienilor din m\xc4\x83n\xc4\x83stire a \xc3\xaenceput s\xc4\x83 scad\xc4\x83, \xc3\xaentr-at\xc3\xa2t c\xc4\x83 \xc3\xaen anul 1685 georgienii au fost nevoi\xc8\x9bi s\xc4\x83 o v\xc3\xa2nd\xc4\x83 Bisericii greco-ortodoxe a Ierusalimului._NEWLINE_Un c\xc4\x83lug\xc4\x83r franciscan a c\xc4\x83rui scrisoare se afla \xc3\xaen arhivele Bibliotecii Vaticanului a scris la \xc3\xaenceputul secolului al XVIII-lea c\xc4\x83 \xc3\xaen m\xc4\x83n\xc4\x83stire locuiesc c\xc3\xa2\xc8\x9biva c\xc4\x83lug\xc4\x83ri georgieni, de asemenea c\xc3\xa2\xc8\x9biva c\xc4\x83lug\xc4\x83ri greci"_NEWLINE_Exploratorul german Constantin von Tischendorf scrie \xc3\xaen cartea sa din anul 1844 c\xc4\x83 a g\xc4\x83sit la fa\xc8\x9ba locului patru calug\xc4\x83ri georgieni \xc8\x99i o femeie, o slujnic\xc4\x83 b\xc4\x83tr\xc3\xa2n\xc4\x83.Un episcop anglican care a vizitat locul in acea perioad\xc4\x83 a men\xc8\x9bionat c\xc4\x83 m\xc4\x83n\xc4\x83stirea se \xc3\xaentre\xc8\x9binea, \xc3\xaentre altele ,din apicultur\xc4\x83 \xc8\x99i din ni\xc8\x99te mo\xc8\x99ii \xc3\xaen Georgia, care nu furnizau dec\xc3\xa2t venituri minimale (12,000 pia\xc8\x99tri pe an) Dup\xc4\x83 spusele unui alt vizitator, Ritter, \xc3\xaen m\xc4\x83n\xc4\x83stire se aflau 3-4 c\xc4\x83lug\xc4\x83ri georgieni \xc3\xaen frunte cu un arhimandrit. Dupa mijlocul secolului al XIX-lea a crescut \xc3\xaen mod substan\xc8\x9bial prezen\xc8\x9ba greceasc\xc4\x83 \xc3\xaen detrimentul celei georgiene. \xc3\x8en 1857 scria un oaspete, Isaacs, c\xc4\x83 dimensiunile mari ale m\xc4\x83n\xc4\x83stirii \xc3\xaei permiteau s\xc4\x83 g\xc4\x83zduiasc\xc4\x83 circa 3,000 pelerini, majoritatea greci. Pictorul William Henry Bartlett, venit de mai multe ori prin p\xc4\x83r\xc8\x9bile acestea, a constatat \xc3\xaen anul 1855 c\xc4\x83_NEWLINE_\xc3\xaen m\xc4\x83n\xc4\x83stire func\xc8\x9biona de patru ani un seminar pentru c\xc4\x83lug\xc4\x83ri greci \xc8\x99i o \xc8\x99coal\xc4\x83 greceasc\xc4\x83 care a ajuns sa aib\xc4\x83 90 de elevi \xc8\x99i un personal de 4 profesori.Ghidul Baedeker din 1876 men\xc8\x9bioneaz\xc4\x83 60 elevi \xc8\x99i 6 profesori\n_START_SECTION_\nMandatul britanic. Statul Israel\n_START_PARAGRAPH_\n\xc3\x8en cursul luptelor din R\xc4\x83zboiul de Independen\xc8\x9b\xc4\x83 al Israelului unicul c\xc4\x83lug\xc4\x83r care mai locuia \xc3\xaen m\xc4\x83n\xc4\x83stire a fugit, \xc8\x99i locul a devenit o baz\xc4\x83 de antrenament al unit\xc4\x83\xc8\x9bilor premilitare evreie\xc8\x99ti \xe2\x80\x9eGadn\xc3\xa1\xe2\x80\x9d. La \xc3\xaencheierea ostilit\xc4\x83\xc8\x9bilor cl\xc4\x83direa a r\xc4\x83mas \xc3\xaen partea ora\xc8\x99ului controlat\xc4\x83 de Israel \xc8\x99i a fost restituit\xc4\x83 Patriarhiei greco-ortodoxe. \xc3\x8en anul 1960 a  vizitat m\xc4\x83n\xc4\x83stirea o delega\xc8\x9bie de cercet\xc4\x83tori din partea Academiei de \xc8\x99tiin\xc8\x9be a Georgiei sovietice, care era parte din Uniunea Sovietic\xc4\x83. Delega\xc8\x9bia a descoperit un portret al lui Rustaveli, care fusese p\xc3\xa2n\xc4\x83 atunci considerat pierdut, dar nu a izbutit s\xc4\x83 localizeze morm\xc3\xa2ntul poetului. Rustaveli este ar\xc4\x83tat rug\xc3\xa2ndu-se \xc3\xaen genunchi sub icoanele mai mari ale sfin\xc8\x9bilor Maxim M\xc4\x83rturisitorul \xc8\x99i Ioan Damaschinul. \xc3\x8en anul 1972 m\xc4\x83n\xc4\x83stirea a suferit o renovare semnificativ\xc4\x83._NEWLINE_\xc3\x8en acela\xc8\x99 timp \xc3\xaen anii 1970-1980 anonimi au comis c\xc3\xa2teva acte de vandalism \xc3\xaen m\xc4\x83n\xc4\x83stire, acoperind inscrip\xc8\x9bii georgiene cu inscrip\xc8\x9bii \xc3\xaen limba greac\xc4\x83. _NEWLINE_Cur\xc4\x83\xc8\x9barea picturilor a dezvelit scrierea georgian\xc4\x83 ini\xc8\x9bial\xc4\x83. \xc8\x98i \xc3\xaen cazul icoanei \xc3\xaenf\xc4\x83\xc8\x9bi\xc8\x99\xc3\xa2nd pe \xe2\x80\x9eIisus culcat\xe2\x80\x9d (Hristos Anapeson, \xc3\xaen preajma \xc3\x8envierii, se cunosc urme ale literelor georgiene dedesubtul celor grece\xc8\x99ti ad\xc4\x83ugate recent. \xc3\x8en iunie 2004 la scurt timp \xc3\xaenaintea vizitei oficiale a pre\xc8\x99edintelui Georgiei, Mihail Saaka\xc8\x99vili \xc3\xaen Israel, vandali anonimi au scrijelit portretul lui Rustaveli \xc8\x99i o parte din inscrip\xc8\x9bia adiacent\xc4\x83, deterior\xc3\xa2ndu-le Apoi s-a \xc3\xaencercat \xc3\xaen prip\xc4\x83 repararea daunei, dar rezultatul a fost nesatisf\xc4\x83c\xc4\x83tor.  Aceasta a provocat un incident diplomatic \xc3\xaentre Israel \xc8\x99i Georgia (\xc8\x99i \xc3\xaentre Israel \xc8\x99i Grecia). Ulterior fresca a fost restaurat\xc4\x83 de speciali\xc8\x99ti. \xc3\x8en anul 2005 o strad\xc4\x83 care trece prin apropierea m\xc4\x83n\xc4\x83stirii a fost numit\xc4\x83 \xc8\x98ota Rustaveli.\n_START_SECTION_\nArhitectura\n_START_PARAGRAPH_\nM\xc4\x83n\xc4\x83stirea are ziduri \xc3\xaenalte \xc8\x99i groase, \xc3\xaent\xc4\x83rite cu contrafor\xc8\x9bi. Prin poarta unic\xc4\x83 se intr\xc4\x83 \xc3\xaentr-o curte, unde se afl\xc4\x83 biserica m\xc4\x83n\xc4\x83stirii. _NEWLINE_Biserica are un narthex, o nav\xc4\x83, \xc8\x99i aripi laterale. Domul cel mare al bisericii centrale, sprijinit pe patru coloane ,este simplu \xc8\x99i elegant._NEWLINE_Frescele din biseric\xc4\x83 dateaz\xc4\x83 din secolul al XIII-lea \xc8\x99i au fost reparate \xc3\xaen secolul al XVII-lea. Pe podea se afl\xc4\x83 un mozaic din epoca bizantin\xc4\x83._NEWLINE_\xc3\x8en cursul secolului al XX-lea unele inscrip\xc8\x9bii \xc3\xaen limba georgian\xc4\x83 din preajma icoanelor au fost acoperite cu inscrip\xc8\x9bii corespunz\xc4\x83toare \xc3\xaen limba greac\xc4\x83._NEWLINE_Capela Lemnului Sfintei Cruci fusese, se pare, ini\xc8\x9bial, \xc3\xaenchinat\xc4\x83 Fecioarei Maria, ulterior primind hramul Sfin\xc8\x9bilor \xc3\x8emp\xc4\x83ra\xc8\x9bi Constantin \xc8\x99i Elena \xc8\x99i  hramul \xc3\x8en\xc4\x83l\xc8\x9barea Sfintei Cruci.Planul capelei cuprinde un dom central \xc8\x99i trei domuri mai joase (av\xc3\xa2nd dimensiunile interne: 15,50 m X 14,24 m) \xc8\x99i este singura capel\xc4\x83 din Israel-Palestina cu aceast\xc4\x83 ordine arhitectural\xc4\x83. _NEWLINE_\xc3\x8en spatele altarului se afla o camer\xc4\x83 cu o scobitur\xc4\x83 desemnat\xc4\x83 printr-un cerc de argint unde, dup\xc4\x83 tradi\xc8\x9bie, a crescut Copacul sf\xc3\xa2nt al Crucii. Pe pere\xc8\x9bii camerei sunt frescele cu istoria Pomului Sf\xc3\xa2nt._NEWLINE_Atmosfera \xc3\xaen bibliotec\xc4\x83 \xc8\x99i \xc3\xaen trapez\xc4\x83 aminte\xc8\x99te pe cea de pe Muntele Atos._NEWLINE_M\xc4\x83n\xc4\x83stirea posed\xc4\x83 \xc8\x99i un mic muzeu bisericesc.\n_START_SECTION_\nTradi\xc8\x9bia Pomului Sf\xc3\xa2nt al Crucii\n_START_PARAGRAPH_\nTradi\xc8\x9bia sus\xc8\x9bine c\xc4\x83 m\xc4\x83n\xc4\x83stirea s-a zidit pe locul unde a crescut copacul din care romanii au confec\xc8\x9bionat Sf\xc3\xa2nta Cruce._NEWLINE_Se mai crede ca aici ar fi fost \xc3\xaenmorm\xc3\xa2ntat capul primului om, Adam_NEWLINE_Cultul Copacului Sf\xc3\xa2nt este legat \xc3\xaen tradi\xc8\x9bia cre\xc8\x99tin\xc4\x83 a locului de figura biblic\xc4\x83 a lui Lot. \xc3\x8en gr\xc4\x83dina de l\xc3\xa2ng\xc4\x83 m\xc4\x83n\xc4\x83stire, la vreo 150 m de ea, nu departe de cimitirul m\xc4\x83n\xc4\x83stirii, se afl\xc4\x83 o grot\xc4\x83 numit\xc4\x83 a lui Lot, \xc8\x99i unde pe vremuri exista o capel\xc4\x83  _NEWLINE_Pomul Sf\xc3\xa2nt al Crucii, a\xc8\x99a cum este ar\xc4\x83tat \xc3\xaen icoanele din capela m\xc4\x83n\xc4\x83stirii,\xc3\xaen jurul altarului numit al lui Lot, a provenit, conform tradi\xc8\x9biei, dintr-o tripl\xc4\x83 s\xc4\x83dire - din ni\xc8\x99te ramuri ori toiage din m\xc4\x83slin (sau poate pin  ,chiparos \xc8\x99i cedru,(dup\xc4\x83 alte versiuni, la catolici - o cuadrupl\xc4\x83 s\xc4\x83dire, incluz\xc3\xa2nd \xc8\x99i o s\xc4\x83m\xc3\xa2n\xc8\x9b\xc4\x83 sau ramur\xc4\x83 de palmier) pe care Avraam le-a dat lui Lot. Lot le-a plantat l\xc3\xa2ng\xc4\x83 cortul s\xc4\x83u, \xc8\x99i le-a udat numai cu ap\xc4\x83 din Iordan._NEWLINE_\xc3\x8en capel\xc4\x83 se v\xc4\x83d icoane \xc3\xaenf\xc3\xa2\xc8\x9bi\xc8\x99\xc3\xa2nd episoade din istoria Copacului:trei \xc3\xaengeri viziteaz\xc4\x83 pe Avraam; \xc3\xaengerii uit\xc4\x83 la Avraam trei toiage ;distrugerea Sodomei \xc8\x99i fuga lui Lot din Sodoma; Avraam d\xc3\xa2nd lui Lot cele trei toiage; Lot plant\xc3\xa2nd toiagele - dac\xc4\x83 din ele va r\xc4\x83s\xc4\x83ri un copac, \xc3\xaenseamn\xc4\x83 c\xc4\x83 p\xc4\x83catele lui i-au fost iertate cu totul de Dumnezeu; Lot trebuie s\xc4\x83 ude locul cu ap\xc4\x83 din Iordan, dar cu condi\xc8\x9bia ca nimeni s\xc4\x83 nu fi b\xc4\x83ut din apa pe care o aduce - Satana travestit \xc3\xaentr-o bab\xc4\x83 cer\xc8\x99ind ap\xc4\x83 \xc3\xael face vreme de 36 ani s\xc4\x83 ude r\xc4\x83sadul \xc3\xaen zadar; \xc3\xaen al 37-lea an Lot reu\xc8\x99e\xc8\x99te \xc8\x99i din cele trei toiage reunite r\xc4\x83sare Copacul sf\xc3\xa2nt;  t\xc4\x83ierea copacului \xc8\x99i ducerea lui la Golgota; pironirea lui Iisus pe Cruce, \xc3\xaen v\xc4\x83zul solda\xc8\x9bilor romani, a Maicii Domnului \xc8\x99i a Mariei Magdalena;R\xc4\x83stignirea lui Iisus.'